## El Consell autoritza la pròrroga del conveni del Pla de sostenibilitat turística en la Mancomunitat Intermunicipal Vall de Pop

*** Es prorroga la vigència del conveni per un termini de dos anys i s’actualitzen les actuacions del pla amb la finalitat de garantir-ne la continuïtat i execució efectiva**

El Consell ha aprovat una addenda de pròrroga al conveni subscrit el 19 de desembre de 2022 entre la Secretaria d’Estat de Turisme, Turisme Comunitat Valenciana i la Mancomunitat Intermunicipal Vall de Pop per a l’execució del Pla de sostenibilitat turística en destinació (PSTD) en la Mancomunitat.

L’addenda té per objecte prorrogar dos anys la vigència del conveni, per a garantir la continuïtat de les actuacions previstes en el PSTD. Així mateix, es modifica l’annex final d’actuacions incloses en este, amb la finalitat d’adaptar el seu contingut a la planificació i l’execució efectiva dels projectes en curs.

El Pla de sostenibilitat turística de la Mancomunitat Intermunicipal Vall de Pop va ser el primer que es va aprovar en la Comunitat Valenciana per a una destinació que no està en la costa i l’objectiu que perseguix és vertebrar el paisatge a través de l’esport i la cultura.

Cal recordar que este pla presenta una inversió total d’1.512.591 euros, dels quals la Secretaria d’Estat de Turisme aporta 500.000 euros (un 33 % del total); Turisme Comunitat Valenciana destina un 50 %, amb 760.000 euros, i la inversió restant del pla és a càrrec de la Mancomunitat Intermunicipal Vall de Pop.

Fecha: 28/10/2025